CELEX: E2020J0001
Language: el
Date: 2021-02-09 00:00:00
Title: Αποφαση του δικαστηριου της 9ης Φεβρουαρίου 2021 στην υπόθεση E-1/20 Kerim κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda — UNE) (Ελεύθερη κυκλοφορία – Οδηγία 2004/38/ΕΚ – Κατάχρηση – Εικονικοί γάμοι – Παράγωγα δικαιώματα υπέρ υπηκόων τρίτων χωρών) 2021/C 245/15

24.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/19
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 9ης Φεβρουαρίου 2021
      στην υπόθεση E-1/20
      Kerim κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda — UNE)
      
         
            (Ελεύθερη κυκλοφορία – Οδηγία 2004/38/ΕΚ – Κατάχρηση – Εικονικοί γάμοι – Παράγωγα δικαιώματα υπέρ υπηκόων τρίτων χωρών)
         
      
      (2021/C 245/15)
      Στην υπόθεση E-1/20, Kerim κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda — UNE) — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το Ανώτατο Δικαστήριο της Νορβηγίας (Norges Høyesterett) σχετικά με την ερμηνεία της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ, και ιδίως του άρθρου 7 παράγραφος 1 στοιχείο β), σε συνδυασμό με το άρθρο 7 παράγραφος 2 και το άρθρο 35, το Δικαστήριο, αποτελούμενο από τους Páll Hreinsson, πρόεδρο (εισηγητή δικαστή), Per Christiansen και Bernd Hammermann, δικαστές, εξέδωσε απόφαση στις 9 Φεβρουαρίου 2021, το διατακτικό της οποίας έχει ως εξής:
      
                  1.
               
               
                  Προκειμένου να διαπιστωθεί αν υφίσταται εικονικός γάμος για τους σκοπούς του άρθρου 35 της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, σε περιστάσεις όπου υπάρχουν εύλογες αμφιβολίες ως προς το αν ο επίμαχος γάμος είναι πράγματι γνήσιος, οι εθνικές αρχές οφείλουν να αποδεικνύουν, βάσει κατά περίπτωση εξέτασης, ότι τουλάχιστον ένας εκ των συζύγων έχει ουσιαστικά εισέλθει στον γάμο με σκοπό να αποκτήσει παράνομα το δικαίωμα ελεύθερης κυκλοφορίας και διαμονής ο/η σύζυγος που είναι υπήκοος τρίτης χώρας, και όχι με σκοπό τη δημιουργία γνήσιου γάμου.
               
            
                  2.
               
               
                  Προκειμένου να διαπιστωθεί αν υφίσταται εικονικός γάμος για τους σκοπούς του άρθρου 35 της οδηγίας 2004/38, σε περιστάσεις όπου υφίστανται εύλογες αμφιβολίες ως προς το αν ο επίμαχος γάμος είναι πράγματι γνήσιος, τα πραγματικά περιστατικά πρέπει να αποδεικνύονται και να αξιολογούνται στο σύνολό τους, κάτι που σημαίνει πως πρέπει να λαμβάνεται υπόψη και η υποκειμενική πρόθεση υπηκόου του ΕΟΧ που εισέρχεται σε γάμο με υπήκοο τρίτης χώρας.